
RAPORT COMUN
              asupra propunerii legislative privind retrocedarea 

terenurilor cultelor religioase
În conformitate cu prevederile art. 95 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice şi Comisia pentru drepturile omului, culte şi problemele minorităţilor naţionale au fost sesizate spre dezbatere, în fond, cu propunerea legislativă privind retrocedarea terenurilor cultelor religioase, transmisă cu adresa  Pl-x 543 din 3 septembrie 2007, înregistrată sub nr. 24/387 din 4 septembrie 2007 şi respectiv cu nr.  25 /564 din septembrie 2007.   

Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de prima Cameră sesizată, a respins iniţiativa legislativă în şedinţa din 27 iunie 2007.
Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 443 din 3 aprilie 2007 iar Guvernul prin punctul de vedere nr.1235/25.05.2007 nu susţine iniţiativa legislativă.

Propunerea legislativă are, în fapt, ca obiect modificarea şi completarea art.29 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, cu modificările şi completările ulterioare, intervenţia legislativă vizând instituirea unor dispoziţii potrivit cărora suprafeţele de teren forestier deţinute de către unităţile de cult până la preluarea abuzivă de către stat pot fi date în proprietatea acestora, măsura constituind o reparaţie dreaptă şi justificată pentru unităţile de cult.
În conformitate cu prevederile art. 61 din Regulamentul Camerei Deputaţilor, republicat, membrii comisiilor au examinat proiectul de lege sus menţionat, în şedinţa din 17 octombrie 2007. 

Din numărul total de 27 membri ai Comisiei pentru agricultură, silvicultură, industrie alimentară şi servicii specifice au fost prezenţi la lucrări 26 de membri. 
Din numărul total de 16 membri ai Comisiei pentru drepturile omului, culte şi problemele minorităţilor naţionale au participat la dezbaterile acestei iniţiative legislative 11 deputaţi. 
În urma dezbaterii propunerii legislative s-a hotărât, cu majoritate de voturi, respingerea propunerii legislative privind retrocedarea terenurilor cultelor religioase, înregistrându-se 35 voturi pentru respingere şi 2 abţineri, pentru următoarele motive:
· Propunerea legislativă nu completează dispoziţiile legale aplicabile în materia reconstituirii proprietăţii funciare;

· Iniţiativa are ca obiect constituirea unor proprietăţi funciare şi nu reconstituirea.
În raport cu obiectul şi conţinutul său ce vizează modificarea unei legi organice, proiectul de lege face parte din categoria legilor organice. 

